فراست علی (تن ساز)

پاکستان کے تن ساز فراست علی نے اگست 2025ء میں تھائی لینڈ میں منعقدہ ستاون ویں ایشین باڈی بلڈنگ چیمپئن شپ کی جونیئر کیٹیگری میں طلائی تمغا جیت کر ’’ایشین ٹائیگر‘‘ کا اعزاز اپنے نام کیا۔

 پس منظر 
فراست علی کا تعلق ملتان سے ہے اور ان کا تعلق ایک عام پس منظر سے ہے یعنی یہ کہ وہ خاندانی طور پر تن سازی کے ماحول سے نہیں آتے، ان کے والد یا بھائی اس ماحول سے تعلق نہیں رکھتے، جس ماحول میں وہ قدم رکھ رہے ہیں اور اپنی قسمت آزما رہے ہیں۔ انھوں نے اپنی کم عمری میں معاشی حالات کو سنبھالنے کے لیے گاڑیوں میں پنکچر لگانے کا کام کیا، مگر ساتھ ہی اپنے خواب کو جیتنے کی جدوجہد بھی جاری رکھی اور یہ نئے اور خود کے لیے بہ ظاہر انوکھے میدان میں داخل ہو گئے،جہاں انھوں نے اپنا پرچم لہرایا۔ 

 نمایاں کام 
انھوں نے 75 کلوگرام کیٹیگری میں بھارت اور افغانستان سمیت خطے کے مضبوط اور تجربہ کار تن سازوں کو شکست دے کر ثابت کیا کہ محنت، مستقل مزاجی اور جذبہ انسان کو عالمی سطح تک پہنچا سکتا ہے۔ فراست علی نے 2024ء میں مسٹر پنجاب کا ٹائٹل بھی اپنے نام کیا تھا۔

فراست علی کی تربیت نہایت محدود وسائل میں ہوئی۔ ان کے قریبی حلقوں کے مطابق انھوں نے ابتدائی باڈی بلڈنگ تربیت مقامی جم میں حاصل کی اور غذائی ضروریات پوری کرنے کے لیے اکثر خود کو سخت بجٹ میں رکھنا پڑا۔ تھیٹرکلی ان کے پاس نہ مہنگی سپلیمنٹس تھیں نہ بین الاقوامی معیار کی سہولیات، مگر انھوں نے اپنی جسمانی ساخت، غذائی نظم اور تربیتی تسلسل کے ذریعے کامیابیاں حاصل کیں۔

ان کی جیت کو نہ صرف پاکستان میں بلکہ ایشین باڈی بلڈنگ فیڈریشن کے سطح پر بھی سراہا گیا۔ کئی ماہرین نے اسے ایک تاریخی لمحہ قرار دیا ہے، کیونکہ پاکستان میں باڈی بلڈنگ ایک ایسا کھیل ہے جسے حکومتی سطح پر محدود سرپرستی حاصل رہی ہے۔ فراست علی کی کامیابی کے بعد سوشل میڈیا اور عوامی حلقوں میں مطالبہ کیا گیا کہ حکومت اور کھیلوں کے ادارے باڈی بلڈرز کے لیے بہتر مالی معاونت، اسپانسر شپ اور تربیتی مواقع پیدا کریں۔

فراست علی کی کہانی میں جہاں محنت اور جذبہ نمایاں ہے، وہیں یہ سماجی طبقاتی رکاوٹوں کے خلاف ایک جدوجہد بھی ہے۔ انھوں نے اپنی کامیابی کے بعد ایک بیان میں نوجوانوں کو مخاطب کرتے ہوئے کہا تھا کہ:

’’چاہے حالات کیسے بھی ہوں، اگر انسان اپنے خواب کو پکڑ کر چلتا رہے تو آخرکار کامیابی قدم چومتی ہے۔‘‘

آنے والے برسوں میں ان سے مزید بین الاقوامی مقابلوں میں حصہ لینے اور پاکستان کے لیے مزید اعزازات جیتنے کی توقع کی جا رہی ہے۔

 حوالہ جات 

زمرہ:پاکستانی باڈی بلڈر